b'\n_START_ARTICLE_\nMost \xc4\x8dez Ljubljanico na avtocesti A1\n_START_PARAGRAPH_\nMost \xc4\x8dez Ljubljanico na avtocesti A1 le\xc5\xbei v trasi A1 \xc5\xa0entilj-Koper, na odseku med Zalo\xc5\xa1ko in Litijsko cesto na tako imenovani "vzhodni obvoznici Ljubljane"._NEWLINE_Most je bil predan prometu avgusta leta 1999. Projekt je izdelal GRADIS Biro za projektiranje Maribor, Vuka\xc5\xa1in A\xc4\x8danski, izvajalec gradbenih del je bil GIZ GRADIS. Arhitekt Peter Gabrijel\xc4\x8di\xc4\x8d je prispeval oblikovalsko re\xc5\xa1itev, ki je omogo\xc4\x8dila zmanj\xc5\xa1ati debelino mostne plo\xc5\xa1\xc4\x8de na vsega 40 centimetrov in s tem odpreti prostor ob reki za pe\xc5\xa1pot._NEWLINE_Po zasnovi je most monolitna, prednapeta armiranobetonska konstrukcija preko dveh polj v skupni dol\xc5\xbeini 82,0 m in \xc5\xa1irini 37,82 m, ki je s pomo\xc4\x8djo kablov obe\xc5\xa1ena na tri pilone. Temeljenje srednjih podpor je na vodnjakih in krajnih podpor na uvrtanih pilotih._NEWLINE_Pod objektom, poleg Ljubljanice, poteka na levem bregu PST, na desnem pa dostopna pot za vzdr\xc5\xbeevanje. Pod objektom so tudi elektri\xc4\x8dne instalacije za razsvetljavo in PTT cevi ter kanalizacija za odvodnjavanje meteornih vod s cesti\xc5\xa1\xc4\x8da. Javno razsvetljavo predstavljajo reflektorji._NEWLINE_Avtocesta v naselju Studenec na robu naravne je\xc5\xbee preide v nasip ter z mostom (t. i. "harfa") pre\xc4\x8dka reko Ljubljanico, sicer pa od Zadobrove proti Malencam poteka v ukopu z nadgradnjo s protihrupnimi ograjami (PHO).'